NPS ออกหุ้นกู้ 2.8 พันลบ. ดบ.สูง 4.75% จองซื้อ 8-11 พ.ย.นี้ ลุยนำเงินขยายกิจการ
NPS เตรียมเสนอขายหุ้นกู้มูลค่าไม่เกิน 2,800 ล้านบาท ให้ผลตอบแทน 4.75% ต่อปี กำหนดจองซื้อวันที่ 8-11 พ.ย.64 หวังนำเงินขยายกิจการ
NPS เตรียมเสนอขายหุ้นกู้มูลค่าไม่เกิน 2,800 ล้านบาท ให้ผลตอบแทน 4.75% ต่อปี กำหนดจองซื้อวันที่ 8-11 พ.ย.64 หวังนำเงินขยายกิจการ
4 พ.ย. 2564

บริษัท เนชั่นแนล เพาเวอร์ ซัพพลาย จำกัด (มหาชน) หรือ NPS เสนอขายหุ้นกู้ครั้งที่ 2/2564 อายุหุ้นกู้ 7 ปี นับจากวันออกหุ้นกู้ (12 พฤศจิกายน 2564) ครบกำหนดไถ่ถอน 12 พฤศจิกายน ปี 2571 เสนอขายให้แก่ประชาชนทั่วไป (ผู้ลงทุนสถาบัน และ/หรือผู้ลงทุนรายใหญ่) อัตราดอกเบี้ยคงที่ 4.75% ต่อปี โดยกำหนดระยะเวลาจองซื้อหุ้นกู้ได้ระหว่างวันที่ 8-11 พฤศจิกายน 2564
ด้านนายโยธิน ดำเนินชาญวนิชย์ กรรมการผู้จัดการใหญ่ NPS เปิดเผยว่า การออกหุ้นกู้ในครั้งนี้เพื่อจะนำเงินที่ได้รับไปขยายกิจการในธุรกิจ โดยผลการดำเนินงานงวดครึ่งปีแรกของปี 2564 บริษัทมีรายได้รวมที่ 7,566 ล้านบาท มีกำไรสุทธิที่ 1,049 ล้านบาท และมีกำไรก่อนหักดอกเบี้ย ภาษี ค่าเสื่อม และค่าตัดจำหน่าย (EBITDA) ที่ 2,389 ล้านบาท ซึ่งสะท้อนถึงความแข็งแกร่งของธุรกิจ และความสำเร็จในการปรับเพิ่มประสิทธิภาพในการดำเนินงาน
ทั้งนี้ บริษัท ทริสเรทติ้ง จำกัด (TRIS) สถาบันจัดอันดับเครดิตความน่าเชื่อถือของไทย ได้ประกาศปรับเพิ่มอันดับความน่าเชื่อถือของ NPS เป็นปีที่ 2 ติดต่อกัน โดยปรับเพิ่มอันดับความน่าเชื่อถือเพิ่มจากระดับ BBB เป็น BBB+ (Stable) ล่าสุดเมื่อเดือนสิงหาคมที่ผ่านมา ซึ่งสะท้อนให้เห็นถึงความมั่นใจต่อธุรกิจของ NPS มุมมองในเชิงบวก และความแข็งแกร่งของสถานะการเงินได้เป็นอย่างดี
สำหรับผู้ที่สนใจสามารถแสดงความจำนงซื้อหุ้นกู้ดังกล่าวได้ในวันที่ 8-11 พฤศจิกายน ผ่านผู้จัดการการจัดจำหน่ายหุ้นกู้ 9 ราย ได้แก่ 1.บริษัทหลักทรัพย์ โกลเบล็ก จำกัด 2.บริษัทหลักทรัพย์ เอเซีย พลัส จำกัด 3.บริษัทหลักทรัพย์ หยวนต้า (ประเทศไทย) จำกัด 4.บริษัทหลักทรัพย์ ฟินันเซีย ไซรัส จำกัด (มหาชน) 5.บริษัทหลักทรัพย์ อาร์เอชบี (ประเทศไทย) จำกัด (มหาชน) 6.บริษัทหลักทรัพย์ เอเอสแอล จำกัด 7.บริษัทหลักทรัพย์ยูโอบี เคย์เฮียน (ประเทศไทย) จำกัด (มหาชน) 8.บริษัทหลักทรัพย์ กรุงไทย ซีมิโก้ จำกัด 9.บริษัทหลักทรัพย์ โนมูระ พัฒนสิน จำกัด (มหาชน) โดยมี ธนาคารกรุงไทย จำกัด (มหาชน) เป็นนายทะเบียนหุ้นกู้ และผู้แทนถือหุ้นกู้